《自伏虎坪至白鹿庵》
清代·钱佳

积溜昨方静，欣看朝暾烘。披衣启山窗，山色逾玲珑。

呼童蜡双屐，未老先扶筇。危桥仄曲径，澄潭潋微风。

相依只舅甥，笑傲轻王公。乍探蓬莱室，复叩梵王宫。

怪石踞虎豹，匹练飞长空。悬磴三百级，步步凌云中。

小陂偶憩足，洗耳响潺淙。千尺石笋绿，半岭山花红。

行行历崎岖，振衣入幽丛。郁彼般石台，蠲洁无尘封。

天柱当其前，大涤后峙雄。危石瞰平陆，幽兰间青菘。

白云迷远岫，涛声沸长松。山僧尽忘机，兀坐对春融。

截竹引清涧，啜茗谭从容。人生忽如寄，百岁会有穷。

戚戚将奚为，忙忙亦徒庸。惜哉山水佳，啸傲输雷宗。

终当谢世鞅，卜筑九锁峰。

作者简介：钱佳，字平衡，号临谷，嘉善人。诸生。有《遁溪诗钞》。